212 Lux

In corporalibus est vehiculum caloris. Inde est quod vbi plus est de vmbra minus erit de calore, Job 38[:24]: *Per quam viam spargitur lux*. Oppositione tenebras fugat, sua sponsitate videntes letificat, sua apparicione timentes assecurat, sua arradiacione calores manifestat.

Item, Deus illuminat hominem triplici: luce nature, gracie, et glorie. Sed luce nature dicitur quia lumine sensus quo ad corpus et in hoc communicauimus cum bestiis, Eccli. 42[:16]: *Sol illuminans per omnia respexit, et gloria Domini plenum est opus ejus*.

¶ Nam cum cognicio humana incipiat a sensu per opera Dei que videmus, denouimus in cognicionem et commendacionem opificis utpote ex creaturarum magnitudine et multitudine cognoscimus et commendamus creatoris potestatem insuperabilem, ex pulchritudine et dispositione sapienciam infallibilem, ex vtilitate et ordine bonitatem incomparabilem, ex perpetuitate et conseruacione eternitatem interminabilem, set quia dicitur Sap. 14[:11]: *Creaturæ Dei in odium factæ sunt in tentationem* anime *et in muscipulam pedibus insipientium*. Eo quod gulosus aspirat ad delicias ciborum, lubricus ad blandicias mulierum, cupidus ad diuicias, ambiciosus ad honores.

Secundo, Deus illuminat hominem luce interius quo ad animam qua cognoscat homo Deum seipsum et proximum, sed in hoc communicamus cum angelis. Vnde Gregorius in *Homilia de ascensione*, homo habet aliud commune cum omni creatura, etc. Joan. 1[:9]: *Erat lux vera, quæ illuminat omnem hominem venientem in hunc mundum*. Videlicet lumine rationis quod commune est omnibus hominibus.

¶ Secundo, Deus illuminat hominem lumine gracie et hoc dupliciter: quia respectu mali et respectu boni. Respectu mali ad huc dupliciter: quia aut respectu culpe aut respectu pene. Ad huc dupliciter: quia ad expellendum peccatum commissum et hoc per penitenciam sicut lux expellit vmbram, speculam, maculam, Psal. [33:6]: *Accedite ad eum, et illuminamini*, scilicet, gressibus penitencie. Ideo alibi dicitur in Psal. [12:4]: *Illumina oculos meos* interiores, *ne umquam obdormiam in morte,* scilicet, culpe sicut litargicus qui moritur dormiendo nequando di cui predicalis.

Ad secundo, lux ergo illuminat hominem ad cauendum reciduum. Homo nempe eget lucem transendo passum periculosum, /f.63vb/ et preliando contra aduersarium sed nos sumus in periculo et in prelio, <et in prelio> Eph. 5[:14]: *Surge qui dormis*, in coquina gule, in laterna luxurie, in palea accidie, in puluere auaricie, inter spinas iracundie, in tenebris inuidie, in tentorio superbie *exsurge a mortuis*, id est, a consorciis peccatorum, *et illuminabit* tibi *Christus*. Ad pugnandum et ad cauendum reciduum, Psal. [26:1]: *Dominus* Deus *illuminatio* *[mea et salus mea]*.

Item, respectu mali pene gracia illuminat ad sustinendum per paciam ostendendo mercedem, Gregorius in *Homilia*, consideracio premii minuit vim flagelli, Eph. 1[:17]: *Pater gloriæ, det vobis spiritum sapientiæ et revelationis*. Et Heb. 10[:32]: *Rememoramini pristinos dies*.

¶ In respectu boni gracia illuminat dupliciter. Ad videndum bonum operandum sic indicans de coloribus eget luce, Psal. [118:130]: *Declaratio sermonum tuorum illuminat, et intellectum (dat parvulis)*. Psal. [18:9]: *Præceptum Domini, illuminans oculos*.

Secundo, ad operandum bonum cognitum sic viator et quelibet artifex eget luce, Luc. 1[:78]: *In (quibus) visitavit nos, oriens ex alto illuminare his*. Qui in Ysai. 60[:1]: *Surge, illuminare, Jerusalem, quia venit lumen tuum*. Hoc autem facit Deus et per se et per predicatores suos, Psal. [75:5-6]: *Illuminans tu mirabiliter a montibus æternis turbati sunt insipientes corde*. Sicut aues nocturne turbantur ad claritatem solis et talpa et luscus non sustinent lucem, Joan. 3[:19]: *Lux venit in mundum, et dilexerunt homines magis tenebras quam lucem*.

Tercio, illuminat luce glorie cum ciuitate superna, 1 Cor. 4[:5]: *Veniat Dominus* qui et illuminabimus absque tenebras, sicut in speculo relucent si que sunt macule, sic iter erit terribilis illuminacio in dampnatis quorum mala petebunt, sed delectabilis erit in saluatis, Apo. 21[:23]: *Claritas Dei illuminavit eam*.

¶ Item, luci comparatur Christus et etiam vir iustus, nam sicut lux habet puritatem in substancia, speciositatem in forma, subtilitatem in situ originis, vtilitatem in effectu operis, sic Christus est lux purissima quia sine culpe tenebra, Joan. 1[:4-5] Deus lux est et tenebre in eo non sunt vlle.

¶ Item, est lux speciosissima propter gracie plenitudinem, Sap. [7:29]: *Speciosior est sole, et luci comparata, invenitur prior.*

Item, est lux altissima propter vnitatem humanitatis cum deitate. Non enim plus potest sublimari quam ut esset Deus, Sap. 7[:26]: *Candor est lucis æternæ*.

Item, est lux vtilissima propter diffusionem sapiencie, Ysai. 49[:6]: *Dedi te in lucem gentium*. Et Ysai. 9[:2]: *Populus qui ambulabat in tenebris*.

¶ Studeamus ergo fratres participare hanc lucem ut sit vnusquisque purus per sanctitatem quo ad seipsum, pulcher per honestatem quo ad mundum, sullimis per deuocionem quo ad Deum, validus per compassionem quo ad proximum. Lux ista, id est, filius Dei velata per incarnacionem sicut lux in lucerna, Joan. 12[:46]: *Ego lux veni in mundum*. Joan. 1[:5]: *Lux in tenebris lucet*. Venit abscondita per passionem sicut lucerna sub modio, Hab. 3[:4]: *Splendor ejus ut lux ejus*.

¶ Item, *abscondita est fortitudo eius,* [Hab. 3:4].

¶ Item, venit reuelata per predicacionem, Act. 26[:17-18]: *Mitto te, aperire oculos* ejus, *ut convertantur a tenebris ad lucem*.

Item, hec lux est expectata ad vltimam remunerationem, Ose. 6[:5]: *Judicia* mea *quasi lux egredientur*.

Item, comparatur vir iustus siue doctor primo propter puritatem. Nam lux purior est quam carbo uel flamma. Ideo dixit Christus ad discipulos, Matt. [5:14]: *Vos estis lux mundi*, id est, pure predicantes propter salutem animarum. Ideo (non) dixit eis, Vos estis carbo, id est, predicantes propter lucrum temporale, nec flamma, id est, predicantes propter fauorem humanum.

Secundo, dicitur lux propter operacionem. Nam excitat dormientes, delectat aspicientes, dirigit viantes. Sic doctor in sompno peccati excitat, ab bona desideria inflammat, deuiates rectificat.

Tercio, doctor dicitur lux propter diffusionem. Nam lux primo continetur in lunaribus, deinde in nubibus, in montibus, tandem in terris, sic radius diuine gracie primo fuit in apostolis tanquam in celi lunaribus, deinde in primis doctoribus velud in montibus, deinde in simplicibus velud in terris.

Item, luci comparatur gracia quia viatoris directiua per fidem quia /f. 64ra/ Joan. 12[:35]: *Qui ambulat in* nocte, *nescit quo* vadit. Quia lucem mundi non videt sic infidelis credit ire ad celum et vadit ad infernum, Eph. 5[:8]: *Eratis aliquando tenebræ*, propter infidelitatem. Nunc autem lux in Domino ergo ut filii lucis ambulate ad eius, scilicet, imitacionem ut sicut conuenimus in nomine et a Christo Christiani, ita conueniamus in opere.

Secundo, lux est caloris diffusiua et hoc per caritatem. Nam vbi minus de luce minus est de calore, [1] Joan. 2[:9-10]: *Qui dicit se in* lumine *esse, et odit fratrem suum*, *in tenebris est*. *Qui* autem *diligit in* luce *manet*. Sed heu quia Jer. 4[:23] dicitur, *Aspexi cælos*, id est, superiores in ecclesia, et non erat *in eis lux*, scilicet, caritatis concordie.

¶ Tercio, lux est timidorum assecuratiua et hoc per spem. Multi sunt qui timent in tenebris qui non timerent in luce. Sic non habemus securitatem de futura gloria nisi per spem, Psal. [26:1]: *Dominus illuminatio mea et salus mea: quem timebo?* Haba. 3[:11]: *In luce sagittarum tuarum ibunt*, id est, in spe defensionis tuarum ad patientiam promissam, sed heu quia Job 18[:18] dicitur, *Expellet eum de luce* <~~sagittarum~~> ad *tenebras*, id est, de vana spe.

Quarto, lux est celorum, id est, agendorum et cauendorum ostensiua per prudenciam sic itur ad lucem cum denario cum videatur aut sit bonus uel falsus, 3 Reg. 3[:21]: *Cumque* vidissem eum ... *clara luce, deprehendi non* est *meum quem genueram*. Ideo dicitur Philip. 2[:15]: *Sitis [sine] querela, in medio nationis pravæ et perversæ*: *inter quos lucetis* tanquam <va: ~~non disernuntur turpe a~~ :cat> *luminaria in mundo.* Verbum vite continens in tenebram non disernuntur turpe a pulchro. Vnde et falsi mercatores intendunt vendere merces suas in obscuro sic diabolus.

¶ Item, in tenebram non discernitur serpens a baculo, sic existens in peccato nescit discernere, Psal. [81:5]: *Nescierunt, neque intellexerunt*; et *in tenebris ambulant*. Et Ezech. 22[:26]: *Inter sanctum et profanum non habuerunt distantiam*.

Quinto, lux est morborum alleuiatia per temperanciam, sicut eger ut communiter se leuius habent de die quam de nocte. Sic sobrii homines minus senciunt bestiales motus quam excessiui, Matt. 5[:16]: *Sic luceat lux vestra coram hominibus*, id est, temperancia vestra.

Sexto, lux est errorum repressiua per fortitudinem, latrones et ribaldi retrahunt se de die, secundum Joan. 3[:20]: *Omnis qui male agit, odit lucem*, *ut non* *arguantur* *opera ejus.* Ergo secundum consilium Apostoli, Rom. 13[:12]: *Abjiciamus opera tenebrarum, et induamur arma lucis*. Luc. 13[:6] lux est arborum nutritiua nam sine luce nichil fructificat. Vnde dicit Philosophus quod sol est pater plantarum et luna mater, Prou. 4[:18]: *Justorum semita quasi lux splendens procedit*, scilicet, diffundendo se vnicuique secundum propriam virtutem, sed heu quia Zach. 14[:6] dicitur, *In die illa: non erit lux, sed gelu et frigus*. Expone ibi.

Item, dicitur eterna gloria quia promittitur electis, Job 17[:12]: *Rursum post tenebras* mortis *spero lucem* glorie celestis. Tob. 13[:13]: *Luce splendida* fulgebit. Sed heu quia Job 38[:15] dicitur, *Auferetur ab impiis lux sua*.

¶ Nota ergo hic quod luce egent tria genera hominum: operaturi opus sumptuosum, transituri per passum periculosum, pugnaturi contra hostem bellicosum, sed nos omnes sumus operatores, viatores, pugnatores. Vnde contra neclectores huius dicit Apostolus, Eph. 5[:14]: *Surge qui dormis*, in coquina gule, in lacrima luxurie, etc., sicut superius dicitur, *et illuminabit te Christus* ad operandum, ad transeundum, ad dimicandum.

¶ Item, est lux illuminans non illuminata sicut lux diuina, Joan. 1[:9]: *Erat lux vera, quæ illuminat omnem hominem*.

Item, est lux illuminans non illuminata sicut doctrina et vita apostolorum, Matt. 5[:14]: *Vos estis lux mundi*.

Item est lux illuminata et non illuminans sicut lux lune.

Tercio, lux terre.

Item, est quedam lux exterior et corporalis utpote lux solaris. Est alia lux interior et spiritualis, scilicet, intus agens secundum Philosophum, secunda, lux ulterior et spiritualis, scilicet, Dei gracia uel sapiencia diuina et est lux superior, scilicet lux increata.

Prima, lux est in obiecto spaciosa, in subiecto generosa, in medio copiosa, in organo /f. 64rb/ virtuosa, Ysai. 30[:26]: *Erit lux lunæ sicut lux solis*.

¶ Item, sol materialis est fons et princium lucis materialis secundum Ysidorum, tercio libro, *Ethymologiarum*, et sua presencia facit diem gracie, absencia facit noctem culpe, Gen. 1[:3]: *Dixitque Deus: Fiat lux*, etc. Aliqui videntur lucere coram hoc. Qui tamen in conspectu patris sunt tenebre, sicut patet de noctiluca et de ligno putrido lucente de nocte, sic est de ypocritis et de male viuentibus. Vnde Gregorius super illud in *Homilia*, super illud [Luc. 18:41]: *Domine ut videam*. Ecce cecus iste non aurum, sed lumen querit. Paruipendit preter lucem quicquam habere, quia quicquid sine luce habet non potest illud videre nec de illo gaudere. Igitur nos non falsas diuicias, non honores fugitiuos a Domino queramus sed lucem. Nec lucem quedem que loco clauditur, tempore finitur, sed illam quam vident angeli, de qua [1] Joan. 2[:8] Jam *tenebre transierunt et verum lumen lucet*. Figura ad hoc Exod. 9[:26]: *Vbi erant filii Israël*, vbi lux erat, vbi vero Egipcii ibi tenebre, et tales tenebre quod per tres dies nullus potuit videre fratrem suum, nec monere se de loco isto, modo vbi est tenebra peccati homo non videt fratrem suum per compassionem nec se mouet ad Deum per dilectionem, [1] Joan. 2[:9**]**: *Qui dicit se in luce esse, et fratrem suum odit, in tenebris est*.

¶ Item, lux dicitur beata virgo quia mestorum letificacio. Nam natura lucis est letificare, Prou. 15[:30]: *Lux oculorum lætificat [animam],* sed hortus Marie summe letificat. Quod sic patet si amisisses quod summo diligeret, dolor tibi foret si ei, deficeret tibi lux. Contra illud reperies maior dolor accesceret. Qui ergo afferet tibi lucem letificaret te propter spem inueniendi. Si ergo per illam reperires quod quereres dupliciter letificares, sed nos per peccatum amisimus Deum, Eccle. 9[:18]: *Qui* offendit *in uno, multa bona perdet*. Sed mediante Maria repertus est Christus, Luc. 2[:16]: *Invenerunt* pueri cum Maria. Merito ergo Maria dicitur lux, Esther 8[:16]: *Judæis nova lux oriri visa* erit. Ideo in signum bone mediacionis depungitur matre cum tenens in gremio.